A4-0027/97

Ψήφισμα σχετικά με την κοινή έκθεση της Προεδρίας του Συμβουλίου και της Επιτροπής που αφορά τη μεσογειακή πολιτική μετά τη Διάσκεψη της Βαρκελώνης (7987/96 - C4-0414/96)

Το Ευρωπαϊκό Κοινοβούλιο,

- έχοντας υπόψη την κοινή έκθεση της Προεδρίας του Συμβουλίου και της Επιτροπής της 6ης Ιουνίου 1996 (7987/96 - C4-0414/96),

- έχοντας υπόψη τα ψηφίσματά του της 17 Μαΐου 1991 για το ρόλο της Ευρώπης στην ασφάλεια της Μεσογείου ((ΕΕ C 158 της 17.6.1991, σελ. 292)), 12 Ιουλίου 1991 για μία ανανεωμένη μεσογειακή πολιτική ((ΕΕ C 240 της 16.9.1991, σελ. 250)) και 29 Σεπτεμβρίου 1994 για τη μεσογειακή πολιτική της Ευρωπαϊκής Ένωσης ((ΕΕ C 305 της 31.10.1994, σελ. 82)),

- έχοντας υπόψη το ψήφισμά του της 11 Οκτωβρίου 1995 σχετικά με τη μεσογειακή πολιτική της Ευρωπαϊκής Ένωσης εν όψει της διάσκεψης της Βαρκελώνης ((ΕΕ C 287 της 30.10.1995, σελ. 121)),

- έχοντας υπόψη το ψήφισμά του στις 14 Δεκεμβρίου 1995 σχετικά με την Ευρωμεσογειακή Διάσκεψη στη Βαρκελώνη ((ΕΕ C 17 της 22.1.1996, σελ. 178)),

- έχοντας υπόψη τα συμπεράσματα των συνεδριάσεων του Ευρωπαϊκού Συμβουλίου στη Λισσαβώνα, την Κέρκυρα, το Έσσεν, τις Κάννες, τη Μαδρίτη και τη Φλωρεντία,

- έχοντας υπόψη τις ανακοινώσεις της Επιτροπής προς το Συμβούλιο και το Ευρωπαϊκό Κοινοβούλιο με τίτλο «Ενίσχυση της μεσογειακής πολιτικής της Ευρωπαϊκής Ενωσης[semigr ] δημιουργία εταιρικής σχέσεως μεταξύ της Ευρώπης και των χωρών της Μεσογείου» (COM(94) 0427 - C4-0213/94 και COM(95) 0072 - C4- 0119/95),

- έχοντας υπόψη το τελικό έγγραφο της δεύτερης διακοινοβουλευτικής διάσκεψης για την ασφάλεια και τη συνεργασία στη Μεσόγειο, η οποία διοργανώθηκε από τη Διακοινοβουλευτική Ένωση στις 1-4 Νοεμβρίου 1995 στη Βαλέτα,

- έχοντας υπόψη τη Δήλωση της Βαρκελώνης και το πρόγραμμα εργασίας που εγκρίθηκε κατά τη διάσκεψη στις 28.11.95,

- έχοντας υπόψη την έκθεση της Επιτροπής της Εξωτερικών Υποθέσεων, Ασφάλειας και Αμυντικής Πολιτικής και τη γνωμοδότηση της Επιτροπής Εξωτερικών Οικονομικών Σχέσεων (A4-0027/97),

A. αναγνωρίζοντας τις επιτυχημένες προσπάθειες του Συμβουλίου και της Επιτροπής, καθώς και την εξαιρετική προετοιμασία εκ μέρους της Ισπανικής Προεδρίας, που δημιούργησαν τις προϋποθέσεις ώστε η διάσκεψη να αναπτύξει μια ιδιαίτερη δυναμική διαλόγου και κατανόησης, η οποία θέτει γερές βάσεις για τη μελλοντική εταιρική σχέση μεταξύ της Ευρωπαϊκής Ένωσης και των χωρών της Μεσογείου,

Β. λαμβάνοντας με ικανοποίηση γνώση του γεγονότος ότι στη προαναφερόμενη Δήλωση της Βαρκελώνης και στο σχετικό πρόγραμμα εργασίας ελήφθησαν στο μεγαλύτερο δυνατό βαθμό υπόψη τα αιτήματα που είχε εκφράσει με το προαναφερθέν ψήφισμά του της 11ης Οκτωβρίου 1995,

Γ. λαμβάνοντας υπόψη το γεγονός ότι οι νέες εταιρικές σχέσεις των τρίτων μεσογειακών χωρών όχι μόνο με την Ευρωπαϊκή Ένωση αλλά και μεταξύ τους κατάφεραν να επιτύχουν την περαιτέρω λειτουργία των οργάνων διαβούλευσης της ευρωμεσογειακής εταιρικής σχέσης με πλήρη συμμετοχή όλων των εταίρων, όταν σοβαρές διαφορές μεταξύ ορισμένων από τα κράτη αυτά επελύοντο με στρατιωτικά μέσα,

Δ. έχοντας υπόψη τα αποτελέσματα των συναντήσεων σε επίπεδο υπουργών, καθώς επίσης των λοιπών συναντήσεων, διασκέψεων, εργαστηρίων και συναφών επαφών μεταξύ εμπειρογνωμόνων, ανώτατων διπλωματών και κρατικών στελεχών, επαγγελματικών ενώσεων και μη κυβερνητικών οργανώσεων, που διεξήχθησαν ή πρόκειται να διεξαχθούν στο πλαίσιο της ευρωμεσογειακής συνεργασίας,

Ε. εκτιμώντας ιδιαίτερα την προθυμία όλων των εταίρων να θεωρήσουν μεταξύ άλλων και να επιδιώξουν από κοινού ως κοινούς στόχους προς όφελος της εσωτερικής και εξωτερικής σταθερότητας την Παγκόσμια Διακήρυξη των Δικαιωμάτων του Ανθρώπου, την ανάπτυξη του κράτους δικαίου και της δημοκρατίας στα πολιτικά τους συστήματα, το σεβασμό της πολυφωνίας και του πλουραλισμού, και την ισοτιμία των εταίρων, στο πλαίσιο της εθνικής κυριαρχίας

ΣΤ. επισημαίνοντας, ωστόσο, ότι, από την υπογραφή της Δήλωσης της Βαρκελώνης και παρά τα όσα προαναφέρθηκαν, σε ορισμένα κράτη της περιοχής η κατάσταση όσον αφορά το σεβασμό των ανθρωπίνων δικαιωμάτων, τη δημοκρατία και το κράτος δικαίου δεν έχει παρουσιάσει σημαντικές βελτιώσεις, και ότι σε ορισμένες μάλιστα χώρες έχει επιδεινωθεί,

Ζ. με την πεποίθηση ότι η βασική αρχή που περιλαμβάνεται στη δήλωση της Βαρκελώνης, περί αποφυγής άμεσης ή έμμεσης ανάμιξης στις εσωτερικές υποθέσεις άλλου εταίρου, σε συνάρτηση με την αναληφθείσα υποχρέωση για επίλυση των συγκρούσεων μεταξύ εταίρων αποκλειστικά με ειρηνικά μέσα και χωρίς απειλή ή χρήση βίας κατά της εδαφικής ακεραιότητας άλλου μέλους της διάσκεψης αποτελεί σημαντικό βήμα προς την κατεύθυνση της παγίωσης της ειρήνης στο χώρο της Μεσογείου, το οποίο απαιτείται να συμπληρωθεί το ταχύτερο δυνατόν με συγκεκριμένες συμφωνίες περί μηχανισμών πρόληψης και επίλυσης των συγκρούσεων μεταξύ των εταίρων,

Η. αναγνωρίζοντας την προθυμία που επιδεικνύουν κατά βάση οι εταίροι, να αναλάβουν δέσμευση για τη μη διάδοση ατομικών, χημικών και βιολογικών όπλων, και να προχωρήσουν επιπλέον σε μέτρα περιορισμού των εξοπλισμών και ακόμη και αφοπλισμού τους,

Θ. επισημαίνοντας το γενικό στόχο για συνεργασία στο χώρο της Μεσογείου, που θα οδηγήσει στη δημιουργία μιας ζώνης ευημερίας από την οποία θα επωφελούνται όλοι οι εταίροι, καθώς και τους επιμέρους στόχους για: επιτάχυνση μιας μακρόπνοης κοινωνικο-οικονομικής ανάπτυξης, βελτίωση των συνθηκών διαβίωσης του πληθυσμού, αύξηση της επισιτιστικής ασφάλειας, αναστροφή της επιδείνωσης της περιβαλλοντικής κατάστασης, άνοδο του επιπέδου απασχόλησης και μείωση των υπανάπτυκτων περιφερειών, και τέλος προώθηση της περιφερειακής ολοκλήρωσης και συνεργασίας,

Ι. εκτιμώντας ότι, στο επιχειρησιακό επίπεδο, επείγει η συγκέντρωση όλων των προσπαθειών στην υλοποίηση των βασικών μέσων της εταιρικής σχέσης, όπως το πρόγραμμα MEDA, δεδομένου ότι η αξιοπιστία ολόκληρης της εταιρικής σχέσης θα εξαρτηθεί από την αποτελεσματική εφαρμογή του προγράμματος που αντιστοιχεί στις μεταρρυθμίσεις των οικονομικών και κοινωνικών δομών,

ΙΑ. μη έχοντας καμιά αμφιβολία για το ότι η εφαρμογή του φιλόδοξου αυτού σχεδίου θα απαιτήσει τεράστιες προσπάθειες από όλες τις πλευρές, και ότι η Ευρωπαϊκή Ένωση μπορεί μεν δικαίως να αναμένει ότι οι εταίροι της θα αναπτύξουν περαιτέρω την οικονομία της αγοράς στις χώρες τους και θα καταστήσουν δυναμικότερο και ισχυρότερο τον ιδιωτικό τομέα, αλλά πρέπει και η ίδια να προσφέρει στην εταιρική σχέση υπηρεσίες όπως, η ελευθέρωση της αγοράς γεωργικών προϊόντων και η ελεύθερη κυκλοφορία των πολιτών των εταίρων,

ΙΒ. εκτιμώντας ότι η ΕΕ θα πρέπει να συμβάλει στην εταιρική σχέση και με περαιτέρω θετικές δράσεις σε διάφορους τομείς,

ΙΓ. με την προσδοκία ότι η Επιτροπή θα υποβάλει σύντομα προς συζήτηση πρότυπο πολυμερούς συμφωνίας,

ΙΔ. με την πεποίθηση ότι η εταιρική σχέση μεταξύ της Ευρωπαϊκής Ένωσης και των χωρών της Μεσογείου πρέπει να αναπτυχθεί με βάση το διάλογο και τον αμοιβαίο σεβασμό των διαφόρων πολιτισμών και θρησκειών, και ότι πρέπει επίσης να διαμορφωθεί μια νέα κατανόηση μεταξύ των δύο πλευρών, με κατάλληλες προσφορές μορφωτικού και εκπαιδευτικού περιεχομένου,

ΙΕ. λαμβάνοντας υπόψη ότι ο διάλογος αυτός μπορεί να διασφαλιστεί με συγκεκριμένες δράσεις όπως λ.χ. κοινές πολιτιστικές εκδηλώσεις και εντατικοποιημένες ανταλλαγές μεταξύ των διαφόρων κοινωνιών,

ΙΣΤ. γνωρίζοντας τον ιδιαίτερο ρόλο που διαδραμάτισε η μετανάστευση για την αμοιβαία κατανόηση κατά το παρελθόν και εκτιμώντας ότι και στο μέλλον η μετανάστευση θα αποκτήσει εξέχουσα θέση στις σχέσεις μεταξύ Ευρωπαϊκής Ένωσης και χωρών της Μεσογείου,

ΙΖ. υπενθυμίζοντας τις σαφείς θέσεις του Ευρωπαϊκού Κοινοβουλίου όσον αφορά το ρατσισμό και την ξενοφοβία, και με την πεποίθηση ότι η αποκτηθείσα με τον τρόπο αυτό αξιοπιστία του Ευρωπαϊκού Κοινοβουλίου θα έχει μεγάλη σημασία για τη συνεργασία με τους εταίρους,

ΙΗ. με την πεποίθηση ότι η κοινωνία των πολιτών μπορεί να έχει σημαντική συμβολή στην ήδη δρομολογηθείσα διαδικασία της ευρωμεσογειακής συνεργασίας και ότι, ως εκ τούτου, πρέπει να της διασφαλιστεί πλήρης, ισότιμη και θεσμοθετημένη συμμετοχή,

ΙΘ. πεπεισμένο για το ρόλο που μπορούν να διαδραματίσουν στην περιοχή οι δήμοι και οι τοπικές αρχές, ασκώντας επιρροή σε ό,τι αφορά τον εκδημοκρατισμό και τη συμμετοχή, την τοποθέτηση της οικονομικής ανάπτυξης, τους τρόπους ζωής, την παραγωγή, την κατανάλωση, τη χρήση των πόρων και τα χωροταξικά πρότυπα προς την αειφορία,

Κ. με την πεποίθηση ότι τα κοινοβούλια των τρίτων χωρών της Μεσογείου επιθυμούν και πρέπει να αναλάβουν αποφασιστικό ρόλο στην ολοκλήρωση της διαδικασίας που ξεκίνησε στη Βαρκελώνη,

ΚΑ. εκφράζοντας τη λύπη του για το γεγονός ότι το Ευρωπαϊκό Κοινοβούλιο δεν ήταν σε θέση τον περασμένο χρόνο να ανταποκριθεί στα ίδια του τα ψηφίσματα και να ιδρύσει ένα Κοινοβουλευτικό Μεσογειακό Φόρουμ, και δεν παρακολούθησε τις λοιπές διασκέψεις σε επίπεδο υπουργών,

ΚΒ. προσδοκώντας τη διοργάνωση περιοδικών διακοινοβουλευτικών συναντήσεων μεταξύ των αντιπροσωπευτικών συνελεύσεων όλων των τρίτων μεσογειακών χωρών και του Ευρωπαϊκού Κοινοβουλίου, εις τρόπον ώστε να εμβαθυνθεί ο διάλογος και η αλληλοκατανόηση των μερών, έως τη διάσκεψη συνέχειας της Βαρκελώνης στις 15 και 16 Απριλίου 1997,

ΚΓ. εκφράζοντας τη λύπη του για το γεγονός ότι στη Διάσκεψη της Βαρκελώνης δεν μπόρεσαν να συμμετάσχουν όλες οι τρίτες μεσογειακές χώρες, και πεπεισμένο ότι πρέπει να ξεπεραστεί κάθε είδος αποκλεισμού, διότι μόνον ο διάλογος μπορεί να αμβλύνει τις ευρωμεσογειακές πολιτικές αντιθέσεις[semigr ] έχοντας υπόψη ότι η επίτευξη ειρήνης και σταθερότητας στην περιοχή δεν είναι δυνατή χωρίς την πλήρη συμμετοχή όλων των χωρών της περιοχής στην ευρωμεσογειακή εταιρική σχέση,

1. συγχαίρει την Επιτροπή και το Συμβούλιο για την επιτυχή διεξαγωγή της Διάσκεψης της Βαρκελώνης και ζητεί από τα δύο αυτά θεσμικά όργανα να καταβάλουν κάθε προσπάθεια προκειμένου να ευοδωθούν οι βασικές αρχές και προθέσεις που περιλαμβάνονται στη δήλωση της Βαρκελώνης και στο σχετικό πρόγραμμα εργασίας[semigr ]

Εταιρική σχέση στους τομείς της πολιτικής και της ασφάλειας

2. επιβεβαιώνει τη σπουδαιότητα του σεβασμού των δικαιωμάτων του ανθρώπου στην περιοχή της Μεσογείου και εκτιμά ότι μια στενότερη και θεσμοποιημένη συνεργασία μεταξύ όλων των εταίρων, κατά το παράδειγμα της ΟΑΣΕ, πρέπει να είναι το μέσο που θα προωθηθεί στον τομέα αυτόν[semigr ] καλεί την Επιτροπή και το Συμβούλιο να υποβάλουν σχετικές προτάσεις[semigr ]

3. ζητεί από την Επιτροπή να εκπονεί ετησίως ειδική έκθεση για την κατάσταση των ανθρωπίνων δικαιωμάτων στις 12 χώρες που δεν ανήκουν στην ΕΕ και οι οποίες υπέγραψαν τη Διακήρυξη της Βαρκελώνης, καθώς επίσης και να ενεργήσει αναλόγως, εφαρμόζοντας ρήτρες περί ανθρωπίνων δικαιωμάτων και δημοκρατίας[semigr ]

4. πιστεύει ότι οι συμμετέχοντες στην εταιρική σχέση μεταξύ Ευρωπαϊκής Ένωσης και χωρών της Μεσογείου πρέπει να αναλάβουν συμβατική υποχρέωση για την αναγνώριση και το σεβασμό της εδαφικής ακεραιότητας όλων των εταίρων τους, η οποία να συμπληρωθεί από πρόσθετο ευρωμεσογειακό σύμφωνο σταθερότητας για την προστασία των δικαιωμάτων των μειονοτήτων, αναμένει δε από το Συμβούλιο να δρομολογήσει σχετική πρωτοβουλία[semigr ]

5. θεωρεί ότι οι μέχρι στιγμής θετικές διαπραγματεύσεις για μέτρα οικοδόμησης εμπιστοσύνης αποτελούν βασική προϋπόθεση για την κοινή ασφάλεια στο μεσογειακό χώρο και ζητεί από τους διαπραγματευτές της ΕΕ στην Επιτροπή της Βαρκελώνης να ενεργήσουν αναλόγως για μία κοινή δήλωση κατά τη διάσκεψη συνέχειας της Βαρκελώνης[semigr ]

6. ζητεί από το Συμβούλιο, πέρα από τα ήδη προταθέντα μέτρα οικοδόμησης εμπιστοσύνης να εκπονήσει επίσης και να υποβάλει στους εταίρους συμφωνίες σχετικά με κοινές πολιτικές για την πρόληψη των συγκρούσεων, καθώς και μηχανισμούς και δικαιοδοτικά όργανα διαιτησίας σε συγκρούσεις

7. ζητεί, στο πλαίσιο αυτό, από το Συμβούλιο να εξετάσει τη δυνατότητα σύστασης ευρωπαϊκού πολιτικού σώματος για την ειρήνη στην περιοχή, προκειμένου να ενισχυθεί η ανθρωπιστική δράση, να προωθηθεί η ειρηνική διευθέτηση των συγκρούσεων, να προληφθεί η εκδήλωση νέων συγκρούσεων και να ληφθούν τα απαραίτητα μέτρα οικοδόμησης εμπιστοσύνης[semigr ] να μελετήσει τη δυνατότητα συγκρότησης κοινής πολιτικής ομάδας παρατηρητών και να υποβάλει τη σχετική πρόταση στους εταίρους, καθώς επίσης και να εξετάσει εάν στο μέλλον θα ήταν δυνατή η συγκρότηση ειρηνευτικής στρατιωτικής δύναμης αποτελούμενης από όλους τους εταίρους που είναι πρόθυμοι να συμμετάσχουν, η οποία να χρησιμοποιείται, με εντολή του ΟΗΕ, για την επίλυση περιφερειακών συγκρούσεων χωρίς εξωτερική βοήθεια,

8. καλεί το Συμβούλιο και τις αρχές των τρίτων μεσογειακών χωρών να ενισχύσουν τη συνεργασία στον τομέα της προώθησης της ειρήνης και της σταθερότητας μέσω θεσμοποιημένων μορφών διαλόγου και πολιτικής παρέμβασης για την επίλυση των σημερινών κρίσεων στην περιοχή[semigr ]

9. εκφράζει την άποψη, σύμφωνα και με το τελικό έγγραφο της Δεύτερης Διακοινοβουλευτικής Διάσκεψης για την Ασφάλεια και τη Συνεργασία στη Μεσόγειο που οργανώθηκε από τη Διακοινοβουλευτική Ένωση από την 1η έως τις 4 Νοεμβρίου 1995 στη Βαλέτα, ότι ο αγώνας για ανεξαρτησία και εθνική απελευθέρωση από ξένη κατοχή αποτελεί νόμιμο δικαίωμα, το οποίο ωστόσο με κανέναν τρόπο δεν δικαιολογεί αυθαίρετες επιθέσεις, και ζητεί, κατά συνέπεια, από το Συμβούλιο να ξεκινήσει με τους εταίρους ενδελεχείς συζητήσεις για έναν δεσμευτικό για όλους ορισμό της νόμιμης βίας σε πολιτικές διενέξεις, καθώς και το διαχωρισμό της από την τρομοκρατία, όπως και κοινά μέτρα για την καταπολέμηση της τρομοκρατίας[semigr ]

10. ζητεί από το Συμβούλιο να εγγράψει στην ημερήσια διάταξη της διάσκεψης το θέμα του περιορισμού των εξοπλισμών και του αφοπλισμού στη Μεσόγειο στη διάσκεψη συνέχειας της Βαρκελώνης και να αναθέσει στο δίκτυο ευρωμεσογειακών ερευνητικών ιδρυμάτων (EuroMesco) το καθήκον της εκπόνησης συγκεκριμένων προτάσεων[semigr ]

11. εκφράζει την πεποίθησή του ότι η δεσμευτική τήρηση των αρχών της εταιρικής σχέσης για την πολιτική και την ασφάλεια απαιτεί την αξιολόγηση του οργάνου συζητήσεων στο πλαίσιο της ομάδας ανωτάτων υπαλλήλων σε θέματα πολιτικής και ασφάλειας ή και της Επιτροπής Διαδικασίας της Βαρκελώνης, και αναμένει από το Συμβούλιο να υποβάλει προτάσεις για μία νομική θεσμοθέτηση των συζητήσεων αυτών κατά το πρότυπο των πολυμερών διαπραγματεύσεων του ΟΑΣΕ, καθώς και για τη συνένωση της κοινής πολιτικής εξωτερικών υποθέσεων και ασφάλειας σε ένα τέτοιο πλαίσιο[semigr ]

12. εκφράζει την πεποίθηση ότι τα μέτρα που αναφέρονται στις παραγράφους 6, 7 8, 9 και 10 επηρεάζουν την ασφάλεια της Ένωσης στο σύνολό της, και ζητεί, κατά συνέπεια, από το Συμβούλιο να αναλάβει σχετικές πρωτοβουλίες ως κοινές δράσεις υπό την έννοια του άρθρου Ι.3 της Συνθήκης για την Ευρωπαϊκή Ένωση[semigr ]

Οικονομική και χρηματοδοτική συνεργασία

13. θεωρεί ότι τα προβλήματα και τα οικονομικά και κοινωνικά συμφέροντα των δύο πλευρών της Μεσογείου θα πρέπει να ληφθούν δεόντως υπόψη στην κατάρτιση των στρατηγικών επιλογών και των κοινών προγραμμάτων και σχεδίων για τα προσεχή έτη, ιδίως δε σε ό,τι αφορά τους τομείς του περιβάλλοντος, της ενεργειακής και βιομηχανικής συνεργασίας, της μεταφοράς τεχνολογίας και της διαχείρισης των υδάτων[semigr ]

14. καλεί την Επιτροπή, κατά την υλοποίηση του προγράμματος MEDA, να δώσει μεγαλύτερη προσοχή στην κατάρτιση και την τεχνική συνδρομή στον τομέα των λιμενικών δραστηριοτήτων υπέρ των τρίτων χωρών της Μεσογείου[semigr ]

15. θεωρεί το υψηλό εξωτερικό χρέος των μεσογειακών εταίρων ως το μεγαλύτερο εμπόδιο στην υλοποίηση της κοινωνικοοικονομικής ανάπτυξης, και αναμένει από την Επιτροπή την υποβολή πρότασης για την εξέταση του ζητήματος αυτού στο πλαίσιο των αρμόδιων διεθνών οργανισμών, με στόχο τη σύναψη συμφωνιών μετατροπής του χρέους, οι οποίες θα επιτρέψουν μια θετική οικονομική εξέλιξη[semigr ]

16. ζητεί, στο πλαίσιο αυτό, από το Συμβούλιο και την Επιτροπή να καταρτίσουν πρόταση με μέτρα για την αναδιαρρύθμιση, αναδιαπραγμάτευση και ενδεχόμενη παραγραφή των χρεών, συνδέοντας σαφώς το θέμα αυτό με τη συμμόρφωση προς τις αρχές που περιέχονται στη Διακήρυξη της Βαρκελώνης[semigr ]

17. ζητεί από το Συμβούλιο να συντονίσει τη θέση των κρατών μελών στους αρμόδιους διεθνείς οργανισμούς και να εξετάσει καινοτόμους λύσεις που θα έχουν ως στόχο να μετατρέψουν τις περιοριζόμενες απαιτήσεις σε δαπάνες για την κατάρτιση του ανθρώπινου δυναμικού, την ανανέωση των βιομηχανικών ζωνών και το περιβάλλον[semigr ]

18. πιστεύει ότι ο εκσυγχρονισμός και η ανάπτυξη του χρηματοπιστωτικού συστήματος των μεσογειακών χωρών αποτελούν απολύτως απαραίτητα στοιχεία για να διασφαλισθεί η επιτυχία της νέας εταιρικής σχέσης[semigr ] θεωρεί απαραίτητα, προς το σκοπό αυτό, τα ακόλουθα μέτρα: ανάπτυξη του χρηματιστηρίου, των συλλογικών χρηματοοικονομικών προϊόντων, των επιχειρηματικών τραπεζών και των τραπεζών των χρηματαγορών, καθώς και ανακύκλωση προς νότον των κεφαλαίων όσων από τους κατοίκους τρίτων μεσογειακών χωρών κατοικούν στην Ευρωπαϊκή Ένωση[semigr ] εκτιμά ωστόσο ότι τα προαναφερθέντα μέτρα πρέπει να προγραμματιστούν έχοντας υπόψη τις πολιτιστικές παραδόσεις των διαφόρων χωρών της περιοχής[semigr ]

19. υπογραμμίζει ότι η έλλειψη κατάλληλων έργων υποδομής στους τομείς των μεταφορών και των τηλεπικοινωνιών αποτελεί ένα από τα σημαντικότερα εμπόδια στην ανάπτυξη του εξωτερικού και διαπεριφερειακού εμπορίου, καθώς και στην περιφερειακή συνεργασία μεταξύ των χωρών της περιοχής[semigr ] καλεί, προς το σκοπό αυτό, την ΕΤΕ να εντείνει τη δραστηριότητά της όσον αφορά τη χρηματοδότηση υποδειγματικών διασυνοριακών σχεδίων, ενθαρρύνοντας, αφ'ενός, τη συνεργασία μεταξύ των κρατών μελών της Ένωσης και των κρατών της Μεσογειακής Λεκάνης, και, αφ'ετέρου, την ανάπτυξη των λεγόμενων σχεδίων «Νότου-Νότου»[semigr ]

20. ζητεί από όλους τους εταίρους να προσχωρήσουν στη Συνθήκη για έναν Ευρωπαϊκό Ενεργειακό Χάρτη και αναμένει στον τομέα της ενέργειας πολύπλευρες πρωτοβουλίες από όλες τις πλευρές, οι οποίες μπορούν να οδηγήσουν σε ιδέες για νέες και ανανεώσιμες πηγές ενέργειας και για εξοικονόμηση ενέργειας[semigr ]

21. θεωρεί ότι θα πρέπει να δοθεί προτεραιότητα στη δημιουργία του κατάλληλου πλαισίου για δραστηριότητες και επενδύσεις στον τομέα της ενέργειας, και θεωρεί εξόχως σημαντική τη συνεργασία που θα επιτρέψει στις εταιρίες ενέργειας να επεκτείνουν δίκτυα και να προωθήσουν διασυνδέσεις[semigr ] ζητεί, κατά συνέπεια, από την Επιτροπή να επισπεύσει τη μελέτη της για πιθανούς μηχανισμούς προώθησης των επενδύσεων, συμπεριλαμβανομένης, όπου είναι απαραίτητο, της ανάπτυξης ενός συστήματος εγγυήσεων[semigr ]

22. θεωρεί ότι, δεδομένης της ισχυρής επισιτιστικής εξάρτησης που επιδεινώνει σημαντικά το ισοζύγιο πληρωμών των περισσοτέρων τρίτων μεσογειακών χωρών, οι μεταφορές τεχνολογίας και η χρηματοδοτική υποστήριξη της Ένωσης θα πρέπει να ωφελούν πρωτίστως τις μικρομεσαίες επιχειρήσεις του γεωργικού και αγροεπισιτιστικού τομέα, εις τρόπον ώστε να προωθηθεί στις χώρες αυτές η επίτευξη ενός ικανοποιητικού επιπέδου επισιτιστικής αυτάρκειας[semigr ]

23. θεωρεί ιδιαίτερα σημαντικό να μπορέσει η περιοχή της Μεσογείου να ενταχθεί κατά τρόπο περισσότερο ανταγωνιστικό στη νέα παγκοσμιοποιημένη οικονομία[semigr ] για να επιτευχθεί κάτι τέτοιο, είναι απαραίτητο οι σχετικές χώρες να δίνουν ένα «προφίλ» το ίδιο ελκυστικό με άλλες περιοχές (Ασία, Χώρες της Κεντρικής και Ανατολικής Ευρώπης, Λατινική Αμερική), προκειμένου να προσελκύσουν τις άμεσες ξένες επενδύσεις[semigr ]

24. εκφράζει την επιθυμία να μπορέσει η περιοχή της Μεσογείου να εισχωρήσει πλήρως στη διεθνή οικονομία χωρίς ωστόσο να διαταραχθούν οι κοινωνικές ισορροπίες των χωρών που αποτελούν μέρος της[semigr ]

25. υπογραμμίζει, προς το σκοπό αυτό, ότι είναι αναγκαίο να δημιουργηθεί ένα ολοκληρωμένο και συνεκτικό νομικό πλαίσιο, να ενισχυθούν τα προγράμματα επαγγελματικής κατάρτισης των στελεχών και των επιχειρηματιών και να ενθαρρυνθεί η ανταλλαγή πληροφοριών για τις επενδυτικές ευκαιρίες στη Μεσογειακή Λεκάνη μέσω ευρωμεσογειακών δικτύων εταιρικών σχέσεων, ενημέρωσης και επικοινωνίας[semigr ]

26. θεωρεί ότι η ασφάλεια της υδροδότησης και της δίκαιης κατανομής των υδάτινων πόρων αποτελεί αναπόδραστο παράγοντα ανάπτυξης και συνακόλουθα ασφάλειας, και ζητεί ως εκ τούτου τη σύσταση ευρωμεσογειακής υπηρεσίας διαχείρισης υδάτινων πόρων, η οποία να ασχολείται με όλα αυτά τα καθήκοντα[semigr ] χαιρετίζει, κατά συνέπεια, τη «Διακήρυξη της Μασσαλίας» για τη διαχείριση των υδάτων, η οποία εγκρίθηκε ομόφωνα στις 26 Νοεμβρίου 1996[semigr ]

27. θεωρεί ότι, για την επιτυχία του σχεδίου ευρωμεσογειακής εταιρικής σχέσης, είναι απαραίτητο να τηρηθεί το χρονοδιάγραμμα των μέτρων εμπορικής ελευθέρωσης και η ένταση της οικονομικής υποστήριξης, η οποία θα πρέπει να επικεντρωθεί στο βραχυπρόθεσμο και μεσοπρόθεσμο επίπεδο[semigr ] οι αποκλίσεις στην οικονομική και κοινωνική ευημερία μεταξύ των δύο πλευρών της Μεσογείου είναι τέτοιες, ώστε δεν υπάρχει καιρός για χάσιμο[semigr ]

28. καλεί την Επιτροπή να επωφεληθεί από τη χρηματοδοτική και τεχνική συνεργασία για να περιορίσει τις αρνητικές κοινωνικές επιπτώσεις που έχει η διαδικασία των οικονομικών μεταρρυθμίσεων εν εξελίξει στις χώρες της Μεσογείου για τον πληθυσμό[semigr ]

29. υπογραμμίζει, ωστόσο, ότι η προοδευτική εγκαθίδρυση του ελευθέρου εμπορίου θα οδηγήσει σε σημαντικές οικονομικές και κοινωνικές αναπροσαρμογές για τους μεσογειακούς εταίρους και ζητεί, κατά συνέπεια, να ληφθεί μέριμνα για την παροχή της κατάλληλης συνδρομής, προκειμένου να αμβλυνθούν οι κοινωνικές επιπτώσεις που ενδέχεται να προκύψουν από την οικονομική ανάπτυξη[semigr ]

30. θεωρεί ότι οι ΜΜΕ αποτελούν ουσιαστικό παράγοντα για την ανάπτυξη του ιδιωτικού τομέα και για τη διαδικασία οικονομικού εκσυγχρονισμού, και πιστεύει ότι θα μπορούσε να εξετασθεί η παροχή ενίσχυσης μέσω του MEDA για τη δημιουργία ευρωμεσογειακών δικτύων επιχειρηματικών φορέων, όπως εμπορικών και βιομηχανικών επιμελητηρίων, τραπεζών και ιδρυμάτων προώθησης των εξαγωγών[semigr ]

31. εκτιμά ότι ο τουρισμός αποτελεί τομέα που μπορεί να συμβάλει στη βελτίωση της οικονομικής και χρηματοικονομικής συνεργασίας με τη Μεσόγειο, και θεωρεί ότι θα πρέπει να ενθαρρυνθεί η κοινή ανάπτυξη του ευρωμεσογειακού τουρισμού[semigr ]

32. ζητεί με έμφαση από την Επιτροπή να υποβάλει σχέδιο πολυμερούς συμφωνίας και του κατάλληλου θεσμικού οργάνου διάρθρωσης για την ευρωμεσογειακή εταιρική σχέση, σχέδιο το οποίο να συμπληρώνει τις υφιστάμενες διμερείς συμφωνίες[semigr ] για το σκοπό αυτό καλεί τα κοινοβούλια των κρατών μελών της ΕΕ να επικυρώσουν ταχέως τις συμφωνίες εταιρικής σχέσης και συνεργασίας, για τις οποίες έχει ήδη εκφράσει τη σύμφωνη γνώμη του[semigr ]

33. ζητεί από την Επιτροπή να υποβάλει ετήσια έκθεση προς το Ευρωπαϊκό Κοινοβούλιο, στην οποία να περιγράφονται οι δραστηριότητες και η κατάσταση των σχεδίων που σχετίζονται με την ευρωμεσογειακή εταιρική σχέση[semigr ]

Συνεργασία στον κοινωνικό, τον πολιτιστικό και τον ανθρωπιστικό τομέα

34. επαναλαμβάνει και υπογραμμίζει τη θεμελιώδη πεποίθησή του κατά του ρατσισμού και της ξενοφοβίας και την απόφασή του να καταπολεμήσει με όλα τα μέσα αυτά τα φαινόμενα[semigr ] θεωρεί, κατά συνέπεια, ευκταία και απαραίτητη μια κοινοτική ρύθμιση για όλα τα προβλήματα που σχετίζονται με τη μετανάστευση, προκειμένου να αποφευχθεί κάθε απόπειρα διάκρισης[semigr ]

35. ζητεί, συνεπώς, από την Επιτροπή και το Συμβούλιο να υποβάλει το σχέδιο συμβατικού πλαισίου για ικανοποιητική και για τις δύο πλευρές μετανάστευση, το οποίο να περιλαμβάνει και ένα χάρτη των δικαιωμάτων του μετανάστη[semigr ]

36. καλεί το Συμβούλιο και την Επιτροπή να υποβάλουν πρόγραμμα δράσης σχετικά με το μεσογειακό κοινωνικό χώρο, βάσει των αποτελεσμάτων της τριμερούς Ευρωμεσογειακής Διάσκεψης που διεξήχθη στην Κατάνια στις 24 και 25 Μαΐου 1996[semigr ]

37. επαναλαμβάνει το αίτημά του προς το Συμβούλιο και την Προεδρία του Συμβουλίου να ληφθεί μέριμνα ώστε να διασφαλισθεί και στο μέλλον μια συνολική και αντιπροσωπευτική παρουσία και συμμετοχή όλων των ΜΚΟ στις πολλαπλές δραστηριότητες της ευρωμεσογειακής σχέσης[semigr ]

38. καλεί την Επιτροπή να αυξήσει τις κοινές πολιτιστικές εκδηλώσεις, να παράσχει τεχνική και χρηματοδοτική στήριξη στο Μεσογειακό Φόρουμ και να χρηματοδοτήσει τη δημιουργία ευρωμεσογειακής θεματικής σύνδεσης[semigr ]

39. καλεί την Επιτροπή να προωθήσει ένα νέο πρόγραμμα με στόχο την προστασία της ευρωμεσογειακής καλλιτεχνικής κληρονομιάς, την αποκατάσταση και την προώθηση των ιστορικών αρχαιολογικών μνημείων των τρίτων μεσογειακών χωρών[semigr ]

Η συνέχεια της διαδικασίας της Βαρκελώνης

40. αναμένει ότι διάσκεψη συνέχειας της Βαρκελώνης θα πραγματοποιηθεί σε μεσογειακή χώρα που δεν θα έχει στο μεταξύ παραβιάσει τις αρχές που αποφασίστηκαν στη Βαρκελώνη[semigr ]

41. ζητεί από τους εταίρους να αναθεωρήσουν την κατάσταση συμμετεχόντων με στόχο να εξετάσουν μήπως θα μπορούσαν μελλοντικά να περιληφθούν και τα υπόλοιπα μεσογειακά κράτη, που δεν είχαν προσκληθεί στη Διάσκεψη της Βαρκελώνης[semigr ]

42. επιβεβαιώνει εκ νέου την απόφασή του να προωθήσει την κοινοβουλευτική συνεργασία στο χώρο της Μεσογείου και, για το σκοπό αυτό, υπενθυμίζει την παράγραφο 3 της απόφασής του της 12ης Δεκεμβρίου 1996 σχετικά με τον αριθμό και την αριθμητική σύνθεση των διακοινοβουλευτικών αντιπροσωπειών και των αντιπροσωπειών στις μικτές κοινοβουλευτικές επιτροπές ((ΣΠ της ημερομηνίας αυτής, Μέρος ΙΙ, Σημείο 1)) όπου επισημαίνεται ότι οι διακοινοβουλευτικές αντιπροσωπείες και οι αντιπροσωπείες στις μικτές κοινοβουλευτικές επιτροπές της Μεσογείου πρέπει να συνέρχονται από κοινού ως ευρωμεσογειακό φόρουμ[semigr ]

43. καλεί την Επιτροπή και το Συμβούλιο να λάβουν όλα τα απαραίτητα μέτρα για να μπορέσει το Ευρωπαϊκό Κοινοβούλιο να συμμετάσχει επαρκώς στη Διάσκεψη της Μάλτας[semigr ]

44. προσδοκά ότι, παράλληλα με την Ευρωμεσογειακή Διάσκεψη στη Μάλτα, όπως συνέβη και στη Διάσκεψη της Βαρκελώνης, θα καταστεί δυνατή και θα ενισχυθεί οικονομικά η δημιουργία ενός ανοικτού πολιτικού βήματος για όλες τις ενδιαφερόμενες ΜΚΟ, το οποίο θα εκφράζει τις ανάγκες και τα αιτήματα των μεσογειακών κοινωνιών των πολιτών ενώπιον των συγκεντρωμένων εκπροσώπων των κυβερνήσεων, των οποίων οι εκπρόσωποι θα πρέπει να ακουστούν κατά την επίσημη διάσκεψη[semigr ]

45. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις των δώδεκα άλλων κρατών που συμμετείχαν στη Διάσκεψη της Βαρκελώνης.